Document ID: 32014R0737

REGOLAMENT TAL-KUMMISSJONI (UE) Nru 737/2014
tal-24 ta' Ġunju 2014
li jemenda l-Annessi II u III tar-Regolament (KE) Nru 396/2005 tal-Parlament Ewropew u tal-Kunsill dwar il-livelli massimi ta' residwi għal 2-fenilfenol, klormekwat, ċiflufenamid, ċiflutrin, dikamba, fluwopikolid, flutriafol, fosetil, indossakarb, isoprotijolan, mandipropamid, metaldeid, metkonażol, fosmet, pikloram, propiżamid, piriprossifen, saflufenaċil, spinosad u trifloksistrobin f'ċerti prodotti jew fuqhom
(Test b'rilevanza għaż-ŻEE)
IL-KUMMISSJONI EWROPEA,
Wara li kkunsidrat it-Trattat dwar il-Funzjonament tal-Unjoni Ewropea,
Wara li kkunsidrat ir-Regolament (KE) Nru 396/2005 tal-Parlament Ewropew u tal-Kunsill tat-23 ta' Frar 2005 dwar il-livelli massimi ta' residwu ta' pestiċidi fi jew fuq ikel u għalf li joriġina minn pjanti u annimali u jemenda d-Direttiva tal-Kunsill 91/414/KEE (1), u b'mod partikolari l-Artikolu 14(1)(a) tiegħu,
Billi:
(1)
Il-livelli massimi ta' residwi (maximum residue levels - MRLs) għal 2-fenilfenol, indossakarb, u metkonażol ġew stipulati fl-Anness II tar-Regolament (KE) Nru 396/2005. L-MRLs għal klormekwat, ċiflutrin u propiżamid ġew stipulati fl-Anness II u fil-Parti B tal-Anness III tar-Regolament (KE) Nru 396/2005. L-MRLs għal ċiflufenamid, dikamba, fluwopikolid, flutriafol, fosetil, isoprotijolan, mandipropamid, metaldeid, fosmet, pikloram, piriprossifen u spinosad ġew stipulati fil-Parti A tal-Anness III tar-Regolament (KE) Nru 396/2005. Fir-rigward ta' saflufenaċil, ma ġie stipulat l-ebda MRL speċifiku u s-sustanza ma ġietx inkluża fl-Anness IV ta' dak ir-Regolament, għaldaqstant japplika l-valur prestabbilit ta' 0,01 mg/kg stipulat fl-Artikolu 18(1)(b) ta' dak ir-Regolament.
(2)
Fil-kuntest tal-proċedura għall-awtorizzazzjoni tal-użu ta' prodott għall-protezzjoni tal-pjanti li jkun fih is-sustanza attiva klormekwat fuq il-lanġas, il-lampun, iċ-ċereali u prodotti li joriġinaw mill-annimali, tressqet applikazzjoni skont l-Artikolu 6(1) tar-Regolament (KE) Nru 396/2005 għall-modifika al-MRLs fis-seħħ.
(3)
Fir-rigward taċ-ċiflufenamid, saret applikazzjoni bħal din għall-frawli u l-bżar ħelu. Fir-rigward taċ-ċiflutrin, saret applikazzjoni bħal din għall-qaqoċċ. Fir-rigward tad-dikamba, saret applikazzjoni bħal din għall-ħxejjex aromatiċi u l-infużjonijiet erbali (weraq u fjuri). Fir-rigward tal-fluwopikolid, saret applikazzjoni bħal din għall-ħops. Fir-rigward tal-fosetil, saret applikazzjoni bħal din għall-kiwi, l-patata u l-ħwawar. Fir-rigward tal-indossikarb, saret applikazzjoni bħal din għall-fażola (bil-miżwed) u ż-żerriegħa tal-mustarda. Fir-rigward tal-mandipropamid, saret applikazzjoni bħal din għat-tadam. Fir-rigward tal-metaldeid, saret applikazzjoni bħal din għall-fażola (friska u niexfa) u l-piżelli (friska jew niexfa). Fir-rigward tal-metkonażol, saret applikazzjoni bħal din għax-xgħir u l-ħafur. Fir-rigward tal-fosmet, saret applikazzjoni bħal din għall-frott taċ-ċitru u l-frott taż-żerriegħa (pome fruit). Fir-rigward tal-pikloram, saret applikazzjoni bħal din għaż-żerriegħa tar-rapa u ż-żerriegħa tal-mustarda. Fir-rigward tal-propiżamid, saret applikazzjoni bħal din għall-infużjonijiet erbali (weraq, fjuri u għeruq). Fir-rigward tal-ispinosad, saret applikazzjoni bħal din għal frott żgħir u berries bin-numru tal-kodiċi 0154000 u prodotti li joriġinaw mill-annimali. Fir-rigward tat-trifloksistrobin, saret applikazzjoni bħal din għall-għerq mustarda, għerq it-tursin u l-burdlieqa.
(4)
Skont l-Artikolu 6(2) u (4) tar-Regolament (KE) Nru 396/2005, tressqet applikazzjoni għas-saflufenaċil fuq il-larinġ, lumi, grapefruit, lewż, pecan nuts, tuffieħ, lanġas, ħawħ, għanbaqar, ċirasa, għeneb, banana, mango, patata, legumi, qamħirrum ħelu, qamħirrum, qamħ, ross, xgħir, ħafur, segala, sorgu, millieġ, zokkor tal-kannamieli, piżelli niexfa, fażola niexfa, żerriegħa tas-sojja, żerriegħa tal-ġirasol, żerriegħa tal-qoton u żerriegħa tal-kafè. L-applikant isostni li l-użu awtorizzat ta' dik is-sustanza fuq għelejjel bħal dawn fl-Amerika Latina, l-Istati Uniti u fil-Kanada jwassal għal residwi ogħla mill-MRLs fir-Regolament (KE) Nru 396/2005 u biex ikun hemm il-ħtieġa ta' MRLs ogħla biex ma jinħolqux ostakli kummerċjali għall-importazzjoni ta' dawk l-għelejjel.
(5)
Tressqu applikazzjonijiet bħal dawn ukoll fir-rigward tal-fluwopikolid fuq ħxejjex bl-għeruq u bit-tuberi u fir-rigward tal-flutriafol fuq il-frott taż-żerriegħa, ċirasa, ħawħ u għanbaqar. Fiż-żewġ każijiet, l-applikanti jsostnu li l-użu awtorizzat ta' dawk is-sustanzi fuq għelejjel bħal dawn fl-Istati Uniti jwassal għal residwi ogħla mill-MRLs fir-Regolament (KE) Nru 396/2005 u biex ikun hemm il-ħtieġa ta' MRLs ogħla biex ma jinħolqux ostakli kummerċjali għall-importazzjoni ta' dawk l-għelejjel. Fir-rigward tal-piriprossifen, saret applikazzjoni bħal din għall-frott bl-għadma u t-tè. L-applikant isostni li l-użu awtorizzat ta' dik is-sustanza fuq għelejjel bħal dawn fl-Istati Uniti u fil-Ġappun iwassal għal residwi ogħla mill-MRLs fir-Regolament (KE) Nru 396/2005 u biex ikun hemm il-ħtieġa ta' MRLs ogħla biex ma jinħolqux ostakli kummerċjali għall-importazzjoni ta' dawk l-għelejjel.
(6)
Skont l-Artikolu 8 tar-Regolament (KE) Nru 396/2005 dawn l-applikazzjonijiet ġew evalwati mill-Istati Membri kkonċernati u ntbagħtu r-rapporti ta' evalwazzjoni lill-Kummissjoni.
(7)
L-Awtorità Ewropea dwar is-Sigurtà fl-Ikel, minn hawn 'il quddiem “l-Awtorità”, ivvalutat l-applikazzjonijiet u r-rapporti ta' evalwazzjoni, u eżaminat b'mod partikolari r-riskji għall-konsumatur u, fejn rilevanti, għall-annimali u tat opinjonijiet motivati dwar l-MRLs proposti (2). Din għaddiet dawn l-opinjonijiet lill-Kummissjoni u lill-Istati Membri u għamlithom disponibbli għall-pubbliku.
(8)
Fl-opinjonijiet motivati tagħha l-Awtorità kkonkludiet li, fir-rigward tal-użu tal-fosetil fuq il-patata, il-propiżamid fuq l-għeruq tal-infużjonijiet erbali, il-piriprossifen fuq il-berquq u t-trifloksistrobin fuq il-burdlieqa, id-dejta li tressqet ma kinitx biżżejjed biex jiġi stabbilit MRL ġdid. Għaldaqstant l-MRLs fis-seħħ ma għandhomx jinbidlu.
(9)
Fir-rigward tal-użu tal-ispinosad fuq frott żgħir u berries, l-Awtorità kkonkludiet li d-dejta mressqa hija biżżejjed biex jiġi stabbilit MRL ġdid għall-użu fuq ġewwa.
(10)
Fir-rigward tal-klormekwat fil-lanġas, ġie stabbilit MRL ġdid fil-31 ta' Lulju 2014 biex jakkomoda għar-residwi ta' klormekwat riportati minħabba li qabel kienu awtorizzati l-użi fuq siġar tal-lanġas. Billi d-dejta ta' monitoraġġ turi li għadhom jinstabu residwi f'livell ogħla mil-limitu ta' determinazzjoni (LOD), huwa xieraq li tiġi estiża l-validità tal-MRL sad-dħul fis-seħħ tar-Regolament li jirrevedi l-MRLs fis-seħħ għall-klormekwat.
(11)
Fir-rigward tal-fosetil, l-Awtorità bbażat l-opinjoni motivata tagħha fuq id-definizzjonijiet infurzati tar-residwi proposti fil-qafas tar-reviżjoni tal-MRLs fis-seħħ skont l-Artikolu 12 tar-Regolament (KE) Nru 396/2005. Billi sustanzi oħra li għandhom l-istess metabolit bħall-fosetil, u l-MRLs tagħhom attwalment qed jiġu riveduti, huwa xieraq li tinżamm l-istess definizzjoni tar-residwu fis-seħħ sakemm titlesta r-reviżjoni ta' dawn is-sustanzi. Għaldaqstant, il-Kummissjoni talbet lill-Awtorità biex tirrakkomanda MRLs skont id-definizzjoni infurzata tar-residwu fis-seħħ. L-Awtorità rrakkomandat li jiġu stabbiliti MRLs ta' 150 mg/kg għall-kiwi u 400 mg/kg għall-ħwawar.
(12)
Fir-rigward tal-applikazzjonijiet l-oħra kollha, l-Awtorità kkonkludiet li r-rekwiżiti kolla fir-rigward tad-dejta ġew issodisfati u li, abbażi tal-evalwazzjoni tal-esponiment tal-konsumatur għal 27 grupp ta' konsumaturi speċifiċi Ewropej, il-modifiki tal-MRLs mitluba mill-applikanti kienu aċċettabbli mil-lat tas-sikurezza tal-konsumatur. Hija qieset l-aktar tagħrif riċenti dwar il-karatteristiċi tossikoloġiċi tas-sustanzi. La l-esponiment tul il-ħajja għal dawk is-sustanzi bil-konsum tal-prodotti kollha tal-ikel li jista' jkun fihom dawn is-sustanzi, u lanqas l-esponiment għal perjodu qasir b'konsum estrem tal-għelejjel u l-prodotti rilevanti ma wrew li kien hemm riskju li jinqabeż il-konsum aċċettabbli ta' kuljum (ADI) jew id-doża ta' referenza akuta (ARfD).
(13)
Fir-rigward ta' 2-fenilfenol fil-frott taċ-ċitru, l-MRLs kienu stabbiliti sat-30 ta' Settembru 2014, u dan sakemm jitressqu u jiġu evalwati żewġ testijiet addizzjonali tar-residwi fuq il-frott taċ-ċitru kif ukoll studji validi dwar l-istabbiltà waqt il-ħżin. Dawk it-testijiet u dik id-dejta, f'Marzu 2012, tressqet lil Spanja, l-Istat Membru relatur għal dik is-sustanza. Spanja evalwat dik id-dejta u ħejjiet rapport ta' evalwazzjoni, li tressaq quddiem il-Kummissjoni fit-18 ta' Lulju 2012. Sabiex jingħata ż-żmien meħtieġ biex l-Awtorità tevalwa dak ir-rapport u biex il-Kummissjoni tieħu d-deċiżjoni tagħha, huwa xieraq li l-validità ta' dawn l-MRLs tiġi estiża sad-dħul fis-seħħ tar-Regolament li jirrevedi l-MRLs fis-seħħ għal 2-fenilfenol.
(14)
Fir-rigward tal-isoprotijolan fir-ross, l-applikant intalab iressaq studji li jistħarrġu n-natura tal-isoprotijolan f'kundizzjonijiet ta' ħami/togħlija lill-Istat Membru li qed jagħmel l-evalwazzjoni, lill-Awtorità u lill-Kummissjoni Ewropea sal-31 ta' Diċembru 2013. Din id-dejta ġiet ippreżentata sal-iskadenza u kemm l-Istat Membru li qed jagħmel l-evalwazzjoni kif ukoll l-Awtorità ikkonkludew li ma kienx meħtieġ li l-MRL fis-seħħ jiġi modifikat.
(15)
Fis-7 ta' Lulju 2012 il-Kummissjoni Codex Alimentarius (Codex Alimentarius Commission - CAC) (3) adottat limiti massimi ta' residwi tal-Codex (CXLs) għas-saflufenaċil fil-ġewwieni li jittiekel ta' mammali u fiż-żerriegħa tar-rapa. Dawk is-CXLs huma sikuri għall-konsumaturi fl-Unjoni u għaldaqstant għandhom jiġu inklużi fir-Regolament (KE) Nru 396/2005 bħala MRLs (4).
(16)
Abbażi tal-opinjonijiet motivati tal-Awtorità, u wara li tqiesu l-fatturi rilevanti għas-suġġett li qed jiġi kkunsidrat, il-modifiki rilevanti tal-MRLs jissodisfaw ir-rekwiżiti tal-Artikolu 14(2) tar-Regolament (KE) Nru 396/2005.
(17)
Ir-Regolament (KE) Nru 396/2005 għandu għaldaqstant jiġi emendat kif xieraq.
(18)
Il-miżuri stipulati f'dan ir-Regolament huma skont l-opinjoni tal-Kumitat Permanenti dwar il-Katina Alimentari u s-Saħħa tal-Annimali,
ADOTTAT DAN IR-REGOLAMENT:
Artikolu 1
L-Annessi II u III tar-Regolament (KE) Nru 396/2005 huma emendati skont l-Anness ta' dan ir-Regolament.
Artikolu 2
Dan ir-Regolament għandu jidħol fis-seħħ fl-għoxrin jum wara l-pubblikazzjoni tiegħu f'Il-Ġurnal Uffiċjali tal-Unjoni Ewropea.
Dan ir-Regolament għandu jorbot fl-intier tiegħu u japplika direttament fl-Istati Membri kollha.
Magħmul fi Brussell, l-24 ta' Ġunju 2014.

Labels: 0
3
17
6